Ορχομενός 13 Ιουλίου 2021

**ΔΕΛΤΙΟ ΤΥΠΟΥ**

Αγαπητοί δημότες,

Από την αρχή της θητείας μας **ως δημοτική αρχή** -όπως εύστοχα σημειώνεται και στην κοινή ανακοίνωση των παρατάξεων της μειοψηφίας- πρώτοι επιδιώξαμε τη συναίνεση και τη συνεργασία με προοδευτικό πρόσημο, στην κατεύθυνση της εύρυθμης λειτουργίας του δήμου, για την άρση από τα αδιέξοδα της παρακμής και τους τέλματος στο οποίο οδήγησαν το δήμο μας, δυνάμεις που κρίθηκαν στις πρόσφατες εκλογές.

Η άτυπη συνεργασία που προκρίναμε προς όφελος του δήμου και των δημοτών μας, συνεχίστηκε και μετά τις «υπερεξουσίες» που προέβλεψε η κυβέρνηση μέσω των σχετικών νομοθετικών ρυθμίσεων. «Υπερεξουσίες» που δόθηκαν στους δήμους όλης της χώρας από την κυβέρνηση της ΝΔ, πολιτική δύναμη που στηρίζει και στηρίζεται από την παράταξη της μείζονος μειοψηφίας του Δημοτικού Συμβουλίου, με την οποία και συνυπογράφουν την κοινή ανακοίνωση, οι παρατάξεις της ελάσσονος μειοψηφίας.

Η καθεστωτική άποψη του **«παρακαλάτε να μη βγω Δήμαρχος»** που εκστομίσθηκε στην προηγούμενη θητεία, από επικεφαλής παράταξης του ΔΣ σήμερα, με τον οποίο και συμπορεύονται οι επικεφαλής των υπόλοιπων δημοτικών ομάδων του δήμου μας στην κοινή ανακοίνωση που εξέδωσαν, απαντά στις αιχμές περί αντιδημοκρατικότητας, αυταρχισμού και αλαζονείας.

Η συμπόρευση με ακραίες ρητορικές, μόνο «λυτρωτική» μπορεί να αποδειχθεί για το δήμο και τους πολίτες του καθώς, εύκολα μπορούν να ερμηνεύσουν την πολιτικά ερμαφρόδιτη, γεμάτη αγωνία και «ολομέτωπη» κατά τα άλλα επίθεση στη Δήμαρχο, το πρόεδρο του ΔΣ και κυρίως στη παράταξη μας «Επανεκκίνηση τώρα».

Το Δημοτικό Συμβούλιο πραγματοποιεί τις συνεδριάσεις του με βάση την ελληνική νομοθεσία καθώς και το Κανονισμό λειτουργίας του, ο οποίος ψηφίστηκε με ευρεία πλειοψηφία από την προηγούμενη δημοτική αρχή. Κανονισμός που χαρακτήρισε «κουρελόχαρτο» επικεφαλής παράταξης του θεσμικού μας οργάνου.

Αδιάψευστος μάρτυρας κάθε πράξης και απόφασης του ΔΣ είναι πλέον οι ίδιοι οι δημότες καθώς από τον Φεβρουάριο του 2020 οι συνεδριάσεις μεταδίδονται ζωντανά μέσω του διαδικτύου. Ένα αίτημα που η προηγούμενη δημοτική αρχή απέφευγε (για τους δικούς της λόγους) συστηματικά από το 2015.

Στην οικονομική επιτροπή του Δήμου Ορχομενού συμμετέχουν βάση νόμου οι 3 από τις 5 συνολικά Παρατάξεις του ΔΣ, εκπροσωπώντας ουσιαστικά το 87% των δημοτών μας. Η συντριπτική πλειοψηφία των αποφάσεων που έχουν ληφθεί στην οικονομική επιτροπή είναι **ομόφωνες**.

Για κάθε παράνομη ή παράτυπη απόφαση του ΔΣ η δημοτική αρχή ελέγχεται από τα αρμόδια ελεγκτικά όργανα της πολιτείας στα οποία και έχουν προσφύγει, **χωρίς επιτυχία,** παρατάξεις της μειοψηφίας.

Η **εργαλειοποίηση** του ανώτατου θεσμικού οργάνου, για την εξυπηρέτηση μικροπολιτικών σκοπιμοτήτων, αποτελεί προσβολή στο θεσμό της αυτοδιοίκησης και μοναδικό στόχο έχει την παρεμπόδιση του έργου της δημοτικής αρχής.

Αυτές οι πρακτικές δεν αφορούν τους δημότες .

Τελικός κριτής όλων και της δημοτικής αρχής, αποτελούν οι συμπολίτες μας, στους οποίους και απευθυνόμαστε με ειλικρίνεια από την πρώτη στιγμή ανάληψης των καθηκόντων μας.

Επαναδιατυπώνουμε τη δέσμευση μας ότι θα συνεχίσουμε με απόλυτη διαφάνεια την υλοποίηση του προγράμματος για το οποίο και μας εμπιστευτήκατε.

Συνεχίζουμε αταλάντευτα στο στόχο μας να επανεκκινήσουμε το δήμο μας με έργα προϋπολογισμού που ξεπερνούν τα 27εκ ευρώ, για το μέλλον του τόπου και των παιδιών μας.

Συνεχίζουμε όπως ξεκινήσαμε, μαζί.

Αφήνουμε πίσω μας, το παρελθόν.

**Καράλη Παρασκευή Τσιάμης Ιωάννης**

Δήμαρχος ΟρχομενούΠρόεδρος

ΔημοτικούΣυμβουλίου

**Αναστασίου Κων/να** (Δημ.Σύμβουλος)

**Γαλάνης Γρηγόρης** ( Αντιδήμαρχος)

**Ζυγογιάννης Κων/νος** ( Αντιδήμαρχος)

**Καράλη Κων/να** (Δημ. Σύμβουλος)

**Μπαμπλέκος Χρήστος** (Δημ. Σύμβουλος)

**Ξηρογιάννης Γρηγόρης**(Αντιδήμαρχος)

**Ξηρογιάννης Στέφανος** (Αντιδήμαρχος)

**Ραμαντάνης Δημήτριος**(Δημ. Σύμβουλος)

**Τριανταφύλλου Λουκάς** (Δημ. Σύμβουλος)

**Τσιγαρίδας Νώντας** ( Αντιδήμαρχος)